b'\n_START_ARTICLE_\nSebastian Vettel\n_START_SECTION_\nDirka\xc5\xa1ka kariera\n_START_PARAGRAPH_\nSebastian Vettel je nem\xc5\xa1ki dirka\xc4\x8d Formule 1. Prvo prilo\xc5\xbenost v Formuli 1 kot testni in tretji dirka\xc4\x8d je dobil na Veliki nagradi Tur\xc4\x8dije v sezoni 2006 v mo\xc5\xa1tvu BMW Sauber po tem, ko je bavarsko mo\xc5\xa1tvo odpustilo Jacquesa Villeneuva, dotedanji testni dirka\xc4\x8d Robert Kubica pa je dobil sede\xc5\xbe stalnega dirka\xc4\x8da. Prvo prilo\xc5\xbenost na dirki je dobil v sezoni 2007, ko Kubica po hudi nesre\xc4\x8di na Veliki nagradi Kanade ni dobil dovoljenja za nastop na naslednji dirki za Veliko nagrado ZDA. Vettel je osvojil to\xc4\x8dko za osmo mesto, s \xc4\x8dimer je izbolj\xc5\xa1al rekord za najmlaj\xc5\xa1ega dirka\xc4\x8da, ki se je uvrstil med to\xc4\x8dke. Pred tem je rekord dr\xc5\xbeal Jenson Button, Vettel pa je bil na dan dirke star 19 let in 349 dni. Od Velika nagrada Mad\xc5\xbearske ga je BMW Sauber posodil mo\xc5\xa1tvu Toro Rosso, kjer je na mestu stalnega dirka\xc4\x8da zamenjal Scotta Speeda. Dogovor med mo\xc5\xa1tvoma velja do konca sezone 2007 in za sezono 2008. V zadnjem delu sezone 2007 je imel na de\xc5\xbeni dirki za Veliko nagrado Japonske celo prilo\xc5\xbenost za stopni\xc4\x8dke, toda neprevidnost ob mo\xc4\x8dnem zaviranju Hamiltona za varnostnim avtomobilom ga je stala uvrstitve. Je pa \xc5\xbee na naslednji dirki za Veliko nagrado Kitajske, ki je prav tako potekala po mokri stezi, s \xc4\x8detrtim mestom dosegel uvrstitev kariere._NEWLINE_Pred sezono 2009 je prestopil v mo\xc5\xa1tvo Red Bull Racing. Po slab\xc5\xa1em za\xc4\x8detku je v sezoni dosegel \xc5\xa1tiri zmago in \xc5\xa1e \xc5\xa1tiri uvrstitve na stopni\xc4\x8dke, s \xc4\x8dimer je bil do predzadnje dirke sezone za Veliko nagrado Brazilije v boju za naslov prvaka, na koncu je postal podprvak. _NEWLINE_V sezoni 2010 je po boju za naslov prvaka skozi celotno sezono proti Marku Webbru, Fernandu Alonsu in Lewisu Hamiltonu z zmago prav na zadnji dirki sezone za Veliko nagrado Abu Dabija postal najmlaj\xc5\xa1i prvak v zgodovini Formule 1. Po dveh tretjinah sezone mu ni kazalo najbolje, toda s tremi zmagami na zadnjih \xc5\xa1tirih dirkah je uspel premagati Alonsa in Webbra, ki sta bila pred zadnjo dirko sezone \xc5\xa1e pred njim na lestvici._NEWLINE_9. oktobra 2011 je z osvojitvijo 3. mesta na dirki za Veliko nagrado Japonske postal \xc5\xa1e drugi\xc4\x8d zapored svetovni prvak. S tem je postal tudi najmlaj\xc5\xa1i dvojni svetovni prvak v zgodovini formule 1. V sezoni je skupno osvojil 11 zmag, 15 najbolj\xc5\xa1ih \xc5\xa1portnih polo\xc5\xbeajev in 392 prvenstvenih to\xc4\x8dk. S tem je postavil rekorde za najve\xc4\x8d \xc5\xa1tartov iz prve vrste v sezoni (18), najve\xc4\x8d krogov v vodstvu v sezoni (739), najve\xc4\x8d zmag iz najbolj\xc5\xa1ega \xc5\xa1tartnega polo\xc5\xbeaja v sezoni (9), najve\xc4\x8d osvojenih prvenstvenih to\xc4\x8dk v sezoni ter najve\xc4\x8d najbolj\xc5\xa1ih \xc5\xa1tartnih polo\xc5\xbeajev v sezoni, slednjega je pred tem dr\xc5\xbeal Nigel Mansell s 14-imi v sezoni 1992._NEWLINE_V sezoni 2012 je po slab\xc5\xa1i prvi polovici sezone, v kateri je zmagal le na dirki za Veliko nagrado Bahrajna, in velikem zaostanku za Alonsom v prvenstvu, v drugem delu sezone dosegel \xc5\xa1tiri zmage zapored ter \xc5\xa1e tri uvrstitve na stopni\xc4\x8dke ter na zadnjo dirko sezone za Veliko nagrado Brazilije pri\xc5\xa1el s trinajstimi to\xc4\x8dkami prednost v prvenstvu pred Alonsom. S \xc5\xa1estim mestom na zadnji dirki je ohranil tri to\xc4\x8dke prednosti v prvenstvu in slavil svoj tretji zaporedni naslov prvaka. Postal je deveti trikratni prvak v zgodovini Formule 1. Tri zaporedne naslov prvaka je pred njim uspelo osvojiti le Juanu Manuelu Fangiu (\xc5\xa1tirje zaporedni naslovi med letoma 1954 in 1957) in Michaelu Schumacherju (pet zaporednih naslovov med letoma 2000 in 2004)._NEWLINE_Tudi prva polovica sezone 2013 je bila za Red Bull slab\xc5\xa1a, tudi zaradi spremembe specifikacije Pirellijevih pnevmatik. Tako je Vettel v prvi polovici sezone dosegel \xc5\xa1tiri zmage in \xc5\xa1e tri uvrstitve na stopni\xc4\x8dke, enkrat je tudi odstopil. V drugi polovici sezone pa je dosegel rekordna devet zaporednih zmag in skupaj trinajst zmag v sezoni, s \xc4\x8dimer je prepri\xc4\x8dljivo osvojil svoj \xc4\x8detrti naslov prvaka. S tem je postal tretji dirka\xc4\x8d, ki je osvojil \xc5\xa1tiri zaporedne naslove prvaka ter \xc4\x8detrti \xc5\xa1tirkratni prvak.\n_START_SECTION_\nZasebno \xc5\xbeivljenje\n_START_PARAGRAPH_\nVettel sicer prihaja iz Heppenheima v Nem\xc4\x8diji, vendar \xc5\xbeivi v \xc5\xa0vici, tako kot tudi veliko drugih dirka\xc4\x8dev F1.'